དོན་དག་ཅི་ཞིག་བྱུང་ཡང་རྣམ་རྒྱལ་དང་མགོན་སྐྱབས།ལྷ་མོ་བཅས་ནི་སྔར་བཞིན་ངའི་ནོར་རྫི་གྲོགས་པོ་ཡིན་པ་སྨོས་ཅི་དགོས།ཡིད་ལའང་མ་དྲན་པ་ཞིག་ལ་ལྷ་མོ་ནི་ཁ་སང་ལས་ཀྱང་ང་ལ་ཤ་ཚ་བ་དང་སྙིང་ཉེ་པ་འདུག་སྟེ།དེ་སྔོན་གྱི་ང་ཆུང་མ་ཡིན་པ་ལྟ་བུའི་གུས་བཀུརདང་དོགས་སེམས་ཀྱི་བཟོ་ལྟ་དག་རྩ་བ་ནས་དོར་ཏེ་དངོས་གནས་ཆུང་མ་ཡིན་པ་ལྟར་མངོན་སུམ་འཛེམ་མེད་ཀྱིས་ང་ལ་རོགས་རམ་བྱེད་ཅི་ཐུབ་བྱེད་པ་དང་ལན་རེར་ང་ལ་སྡིགས་མོའང་བྱས་འོང་།ཐ་ན་ནོར་ཁ་ལེན་དུ་འགྲོ་དུས་ཀྱང་ཁོ་མོ་ཏག་སེར་ཡར་ལངས་ཏེ།ངེད་གཉིས་སོང་བས་ཆོགཁྱོད་གཉིས་ཀྱིས་ངལ་གསོས་ཤིག་ཟེར་ནས་ང་རང་ཁྲིད་དེ་ནོར་ཁ་ལེན་དུ་འགྲོ་ལ།འགྲོ་ཞོར་དུ་ད་དུང་ང་ལ་སྡིགས་མོའི་ཚུལ་དུ།རང་ཉིད་ཀྱི་དངོས་བོར་ཡང་བདག་བྱེད་མི་ཐུབ་པའི་སྐྱེས་པ་ཞིག་ཡོད་དམ།རྗེས་ནས་རང་མགོ་རང་བདག་བྱས་ན་ལེགས་པ་རེད་ཟེར།